CELEX: 32019D2211
Language: bg
Date: 2019-12-19 00:00:00
Title: Решение за изпълнение (EC) 2019/2211 на Комисията от 19 декември 2019 година за изменение на Решение за изпълнение (EC) 2018/2031 за определяне за ограничен период от време на еквивалентността на регулаторната уредба, приложима по отношение на централните контрагенти от Обединеното кралство Великобритания и Северна Ирландия, в съответствие с Регламент (ЕС) № 648/2012 на Европейския парламент и на Съвета (текст от значение за ЕИП)

23.12.2019   
               
               
                  BG
               
               
                  Официален вестник на Европейския съюз
               
               
                  L 332/157
               
            
         РЕШЕНИЕ ЗА ИЗПЪЛНЕНИЕ (EC) 2019/2211 НА КОМИСИЯТА
         от 19 декември 2019 година
         за изменение на Решение за изпълнение (EC) 2018/2031 за определяне за ограничен период от време на еквивалентността на регулаторната уредба, приложима по отношение на централните контрагенти от Обединеното кралство Великобритания и Северна Ирландия, в съответствие с Регламент (ЕС) № 648/2012 на Европейския парламент и на Съвета
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 648/2012 на Европейския парламент и на Съвета от 4 юли 2012 г. относно извънборсовите деривати, централните контрагенти и регистрите на трансакции (1), и по-специално член 25, параграф 6 от него,
         като има предвид, че:
         
                     (1)
                  
                  
                     Решение за изпълнение (EC) 2018/2031 на Комисията (2) трябва да се прилага от датата, следваща тази, на която Договорите престанат да се прилагат спрямо Обединеното кралство и на неговата територия, освен ако преди тази дата е влязло в сила споразумение за оттегляне. В посоченото решение се предвижда, че срокът на действието му изтича на 30 март 2020 г.
                  
               
                     (2)
                  
                  
                     На 29 октомври 2019 г. в съгласие с Обединеното кралство Европейският съвет прие Решение (ЕС) 2019/1810 (3) за удължаване до 31 януари 2020 г. на срока, предвиден в член 50, параграф 3 от Договора за Европейския съюз. Поради това допълнително удължаване срокът на действие на Решение за изпълнение (ЕС) 2018/2031 не би бил достатъчно дълъг за обезпечаване на необходимата правна сигурност и предвидимост за клиринговите членове и клиенти, установени в Съюза, в случай че Обединеното кралство се оттегли от Съюза без споразумение.
                  
               
                     (3)
                  
                  
                     Към 31 декември 2018 г. неизплатената условна стойност на извънборсовите деривати в световен мащаб надвишаваше 500 трилиона евро, като над 75 % от тази сума съответстваха на лихвени деривати, а близо 20 % — на валутни деривати. Около 30 % от всички извънборсови деривати са деноминирани в евро и други парични единици на държавите — членки на Съюза. Пазарът на услуги по централен клиринг на извънборсови деривати се отличава с висока концентрация, особено пазарът на услуги по централен клиринг на извънборсови лихвени деривати, деноминирани в евро, клирингът на над 90 % от които се извършва от един централен контрагент (ЦК), установен в Обединеното кралство. През 2017 г. този ЦК е извършил клиринга на 97 % от извънборсовите лихвени деривати, деноминирани в евро, което показва, че пазарните участници предприемат действия за подготовка за оттеглянето на Обединеното кралство.
                  
               
                     (4)
                  
                  
                     Причините за приемането на Решение за изпълнение (ЕС) 2018/2031 обаче остават в сила. В частност, все още съществуват рисковете по отношение на финансовата стабилност на Съюза и неговите държави членки в случай на оттегляне без споразумение и вероятно ще се запазят и след 30 март 2020 г. Освен това клиринговите членове и клиенти, установени в Съюза, имат нужда от правна сигурност и предвидимост за достатъчно дълъг период от време след евентуалното оттегляне на Обединеното кралство от Съюза без споразумение. Все пак в сила остават и причините за ограничения срок на действие на посоченото решение, в частност що се отнася до несигурността във връзка с бъдещите отношения между Обединеното кралство и Съюза, както и потенциалното въздействие върху финансовата стабилност на Съюза и неговите държави членки и върху целостта и почтеността на единния пазар. Затова Решение за изпълнение (ЕС) 2018/2031 следва да остане с ограничен срок на действие.
                  
               
                     (5)
                  
                  
                     За целта Решение за изпълнение (ЕС) 2018/2031 следва да бъде изменено, така че да се предвиди срок на действие от една година.
                  
               
                     (6)
                  
                  
                     Комисията ще следи и занапред дали продължава спазването на условията в основата на Решение за изпълнение (ЕС) 2018/2031 по време на прилагането на посоченото решение за изпълнение.
                  
               
                     (7)
                  
                  
                     Освен това, като се имат предвид измененията на Регламент (ЕС) № 648/2012 на Европейския парламент и на Съвета, които ще влязат в сила, преди това решение да престане да се прилага, всяко евентуално ново решение ще бъде съобразено с условията и промените на финансовите пазари, както и с изложеността на клиринговите членове и клиенти, установени в Съюза, на риска от концентрация, който се създава от ЦК, установени в Обединеното кралство. Ако такава изложеност бъде счетена за вредна за финансовата стабилност на Съюза, всяко евентуално ново решение може да има за цел намаляване на системния риск за Съюза чрез ограничаване на достъпа на тези клирингови членове и клиенти до определени продукти, дейности или услуги, които се доставят от ЦК, установени в Обединеното кралство. За тази цел Комисията планира да оповести намерението си най-късно шест месеца преди изтичането на срока на действие.
                  
               
                     (8)
                  
                  
                     Настоящото решение следва да влезе в сила по спешност, така че да се обезпечи правната сигурност за клиринговите членове и клиенти, установени в Съюза.
                  
               
                     (9)
                  
                  
                     Мерките, предвидени в настоящото решение, са в съответствие със становището на Европейския комитет по ценни книжа,
                  
               ПРИЕ НАСТОЯЩОТО РЕШЕНИЕ:
         
            Член 1
            В член 2 от Решение за изпълнение (ЕС) 2018/2031 четвъртата алинея се заменя със следното:
            
               „Срокът на действие на настоящото решение изтича една година след датата, посочена във втората алинея.“
            
         
         
            Член 2
            Настоящото решение влиза в сила в деня след деня на публикуването му в Официален вестник на Европейския съюз.
         
         
            Съставено в Брюксел на 19 декември 2019 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 201, 27.7.2012 г., стр. 1.
         
            (2)  Решение за изпълнение (EC) 2018/2031 на Комисията от 19 декември 2018 г. за определяне за ограничен период от време на еквивалентността на регулаторната уредба, приложима по отношение на централните контрагенти от Обединеното кралство Великобритания и Северна Ирландия, в съответствие с Регламент (ЕС) № 648/2012 на Европейския парламент и на Съвета (ОВ L 325, 20.12.2018 г., стр. 50).
         
            (3)  Решение (ЕС) 2019/1810 на Европейския съвет, взето в съгласие с Обединеното кралство от 29 октомври 2019 г., за продължаване на срока по член 50, параграф 3 от Договора за Европейския съюз (ОВ L 278I, 30.10.2019 г., стр. 1).